মনে করুন আপনি সাধারণ মধ্যবিত্ত, বাড়ি বাঁকুড়া বা পুরুলিয়া জেলার কোনও গ্রামে, থাকেন কলকাতায়। আপনার পরিবারের কেউ, যিনি গ্রামের বাড়িতে থাকেন, সকাল থেকে হাসপাতালে ভর্তি। সকাল ন’টায় খবর পেয়েও আপনাকে হাত-পা গুটিয়ে বসে থাকতে হবে বিকেল ৪:৫০-এর পুরুলিয়া এক্সপ্রেসের জন্য। যদি এমন হয়, আপনার খুব দরকারে বাড়ি ফিরতেই হবে, আর আপনি সেই খবর পেয়েছেন ঠিক বিকেল ৫টায়। উপায় নেই। অপেক্ষা করতে হবে রাত্রি ১১টার ট্রেনটার জন্য। ধরুন, রাত্রে খবর পেলেন, তখন সকালের মাত্র দুটো ট্রেন ভরসা, তবে হাওড়া নয়, ট্রেন ধরতে হবে সাঁতরাগাছি গিয়ে। দূরত্বটা পাঁচ থেকে ছ’ঘণ্টার, কিন্তু অপেক্ষাটা তার দ্বিগুণ। এতটা পথ সাধারণ মানুষের পক্ষে গাড়ি বা বাসে যাতায়াত সত্যিই কষ্টের, সে ক্ষেত্রে ট্রেনই ভরসা। যেখানে বাঁকুড়া পুরুলিয়ার মানুষ ডেলি প্যাসেঞ্জারি করার সামর্থ্যও রাখেন, শুধু যোগাযোগ-ব্যবস্থার মান এত নিম্ন হওয়ার কারণে সেটা সম্ভব হয় না।